《橘斋为刘傅赋》
明代·倪谦

端居抱冲素，一室无尘污。至道契轩农，独与世好殊。

后皇有嘉树，移植当庭隅。冰霜气逾厉，华叶纷荣敷。

清阴覆衡字，悠然悬一壶。香侵捣药杵，色映烧丹炉。

岂云拟侯封，富役千头奴。摘枝饮泉水，坐使沉痾苏。

活人蔼春意，宁让缓与卢。苏仙去世久，惟君乃其徒。

何当造君庐，一掬从君需。颓龄为予制，白发还成乌。

作者简介：倪谦（1415年～1479年），字克让，号静存，南直隶应天府上元（今江苏南京）人，原籍钱塘（今浙江杭州）。正统四年（1439年）进士，授编修，曾出使朝鲜。天顺初，累迁至学士，侍太子于春宫。后主顺天乡试，因黜权贵之子，被构罪戍边。成化初复职，官至南京礼部尚书。卒谥文僖。天资聪颖，记忆力特强，有《朝鲜纪事》、《辽海编》、《倪文僖公集》等传世。